|  |  |
| --- | --- |
| **ROKODELSKA PANOGA** | **Lončarstvo** |
| **POVZETEK** | |
| Lončarstvo je rokodelska panoga izdelovanja glinene posode in drugih predmetov, ročno ali na lončarskem vretenu, s čimer so povezana znanja priprave materiala, uporabe orodij, oblikovanja, krašenja in žganja izdelkov. Lončarstvo ohranja tradicionalne tehnike izdelave ter oblike proizvodov. Lončarji so pri nas tradicionalno uporabljali nizkotemperaturno glino, ki so jo kopali lokalno, danes pa se poslužujejo tudi drugih vrst oz. tipov gline (npr. bela glina, kamenina, porcelan). | |
| **OPIS PANOGE** | |
| Lončarstvo se je v današnji čas ohranilo kot dediščina obrtne tradicije vaških in mestnih lončarjev. Sodi med najstarejše obrti na Slovenskem. Prvi zapisi o lončarjih ob reki Dreti so iz leta 1340, prva omemba ljubljanskega lončarja je iz leta 1391. Lončarstvo je obstajalo kot poklicna obrt, na podeželju pa je bilo razvito večinoma kot domača obrt. Pomembna lončarska središča so nastala ob nahajališčih gline (Ljubno na Gorenjskem, Komenda, Ribniška dolina, Krško polje, Šentjernejsko polje, okolica Celja, Dravsko in Ptujsko polje, Prekmurje, Bela krajina). Lončarji so izdelovali nujno potrebne predmete vsakdanje uporabe, ki so jih prodajali doma ali na sejmih, lončenino pa so tovorili tudi v bolj oddaljene kraje. Lončarjem in njihovim družinam je prodaja lončenine zagotavljala pomemben vir dohodkov, tako da je lončarjenje blažilo socialne probleme ljudi.  S pojavom litoželeznega in pozneje pločevinastega kuhinjskega posodja ter s pojavom štedilnikov je lončarstvo ob koncu 19. stoletja močno nazadovalo. Na podeželju se je zaradi uporabe krušnih lončenih peči raba lončenine ponekod ohranila še po drugi svetovni vojni.  Lončarstvo je v osnovi temeljilo na delu posameznega rokodelca oz. obrtnika, ki je običajno izdelal izdelek sam, lahko tudi v sklopu družinske dejavnosti, torej v povezavi z družinskimi člani ali v sklopu predajanja znanja in veščin za nadaljevanje te panoge tudi z vajenci in pomočniki.  Lončarsko delo obsega pridobivanje in pripravo gline, oblikovanje izdelkov in njihovo sušenje, žganje, krašenje in loščenje (glaziranje) enkrat žganje lončenine (biskvita) ter končno žganje. Lončarji oblikujejo izdelke prostoročno, v kalupih oziroma modelih, in na lončarskem vretenu, ki ga danes večinoma poganja elektromotor. Pri delu uporabljajo orodje in priprave: lesene in kovinske tolkače, modelirke, lopatice, usnjene in polstene trakove, žico in čopiče. Za krašenje lončenine uporabljajo različne engobe ter dovoljene barve in lošče. Izdelke žgejo po oksidacijskem ali redukcijskem postopku v tradicionalnih zidanih lončarskih pečeh, ki jih kurijo z drvmi, dandanes vse več v električnih in tudi plinskih pečeh. Prenašanje znanj je bilo vzpostavljeno prek sistema vajeništva, ki pa se je po drugi svetovni vojni postopoma ukinjalo.  Lončarska središča so bila znana po samosvojih vrstah lončenih izdelkov in tudi različnih tehnoloških postopkih njihove izdelave (Pomurje: Filovci, Ljutomer; Štajerska: Prožinska vas; Dolenjska: Šentjernej, Dolenja vas pri Ribnici; okolica Ljubljane: Komenda, Gmajnica, Kamnik). V nekaterih lončarskih središčih posamezni lončarji nadaljujejo družinsko tradicijo izdelovanja lončenine. Uporabljajo podedovane proizvodne postopke in načine krašenja ter se prilagajajo novim standardom. V sedanjost prenašajo nabor izdelkov stare proizvodnje. Na Slovenskem je še okrog deset lončarjev, ki sledijo lončarski tradiciji okolja, v katerem delujejo. Po zaslugi lončarskih tečajev in zaradi velikega zanimanja za lončarstvo narašča število lončarjev.  Nabor lončarskih izdelkov obsega raznovrstno posodje za pripravo, uživanje in shranjevanje živil in pijač (pivsko posodje), na primer pekače, potičnice, kozice, pinje, sklede in krožnike, lonce, skodele, solnice, krugle, vrče, pütre, majolike, kozarce, šalice itd. Lončarji izdelujejo tudi različno posodje za vzgojo in hranjenje rastlin, na primer cvetlične lonce, posode za peteršilj, vaze za cvetje. Med lončarskimi izdelki so še kipelne vehe, napajalniki za živali (za perutnino), hranilniki, pepelniki, svečniki ter drugi uporabni in okrasni predmeti. Posebno skupino lončenih izdelkov predstavljajo otroške igrače, med katerimi so najpogostejši različno oblikovane piščali in žvrgolci, ter raznovrstne bajeslovne antropomorfne in zoomorfne okrasne figurice.  Gledano širše je lončarstvo del rokodelske panoge izdelovanja keramike. Lončar se od keramika razlikuje po tem, da dela v osnovi na lončarskem vretenu in sledi lončarski tradiciji izdelovanja predvsem uporabne in dekorativne keramike; keramik pa v osnovi ne izdeluje na lončarskem vretenu, ampak ročno (s pomočjo različnih orodij); izdeluje tudi predvsem umetniško keramiko. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Za obvladovanje panoge so potrebna znanja priprave surovine z različnimi metodami obdelave, oblikovanja in izdelovanja izdelkov, okraševanja izdelkov, priprave glazur in glaziranja izdelkov, žganja izdelkov, prodaje in trženja izdelkov. Na področju lončarstva obstaja veliko tečajev, delavnic, priročnikov, posnetkov in drugih oblik neformalnega izobraževanja, ki jih izvajajo rokodelski centri, društva, posamezniki idr. Obstaja tudi nacionalna poklicna kvalifikacija lončar/lončarka, ki jo izvaja Zavod Marianum Veržej. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Tradicionalno lončarstvo je vpisano v nacionalni Register nesnovne kulturne dediščine skupaj z nekaterimi nosilci. Znanja so ogrožena in se ne razvijajo v zadostni meri, saj ni organiziran sistematičen prenos znanj in veščin. Nosilcev je med 10 in 15. |
| **Vidik identitete in prepoznavnosti** | Lončarji so povezani predvsem prek rokodelskih centrov in društev, več je tudi članov sekcije za domačo in umetnostno obrt pri OZS. Občasno potekajo promocijski dogodki, kot so razstave, sejmi, simpoziji, okrogle mize ipd. Na temo lončarstva obstajajo razne publikacije. Ohranjanje lončarskih znanj in veščin ter raznolikost lončarskih izdelkov pripomoreta k razumevanju načina življenja in ljudske tvornosti v preteklosti ter bogatita današnji materialni in duhovni svet. V določenih krajih, na primer v Veržeju, Ribnici, Slovenski Bistrici in še kje, je lončarstvo tudi pomemben del identitete kraja. |
| **Vidik družbenega in gospodarskega napredka** | Panoga v osnovi ohranja tehnike, pripomočke in organizacijo dela. Dandanes je veliko zanimanja za lončarstvo predvsem zaradi vrednotenja gline kot naravnega materiala, ustvarjanje z glino ima tudi terapevtski učinek.  Glina je trajen material, povezuje nas z naravo in krepi spoštljiv odnos do sebe, drugih in okolja. Lončarstvo je del kreativnega podjetništva in pripomore k družbenemu in gospodarskemu napredku z ustvarjanjem produktov, delovnih mest ter ohranjanjem in razvojem kulturne dediščine. |
| **Vidik učinkov na medgeneracijsko povezovanje in vseživljenjsko učenje** | Medgeneracijsko povezovanje in prenos znanj potekata predvsem prek neformalnih delavnic in tečajev. Včasih se vključuje tudi ranljive skupine prek posebnih projektov, zlasti otroke. Glina zaradi svoje narave in uporabnosti pripomore k večji kakovosti bivanja. Iz gline se lahko ustvarja v skupinah, kar poglablja odnose med udeleženci. Že samo ustvarjanje z glino sprošča in povečuje ustvarjalnost ter krepi ročne spretnosti, izdelki, narejeni iz gline, pa bogatijo vsakdan. |
| **Vidik učinkov na turizem** | Lončarstvo je vpeto v turistično ponudbo posameznih krajev v obliki doživljajskih delavnic in spominkov (npr. Ribnica, Veržej, Srce Slovenije, Slovenska Bistrica …), zlasti, če so tam prizadevni posamezniki ali rokodelski centri. Turizem lahko spodbuja in krepi panogo ter obratno. Igra tudi ključno vlogo pri promociji in širini turističnih destinacij. S sodelovanjem se lahko turizem in rokodelstvo razvijata in ustvarjata skupne produkte.  Številni muzeji v Sloveniji hranijo pomembne in bogate muzejske zbirke (Slovenski etnografski muzej, Pomurski muzej Murska Sobota, Dolenjski muzej …). |
| **Viri in literatura** | <https://www.gov.si/assets/ministrstva/MK/DEDISCINA/NESNOVNA/RNSD_SI/Rzd-02_00032.pdf>  <https://npk.si/katalogi/4414576/> |